Forestil dig at ramme et mål på bare 2 centimeter i diameter fra 1000 meters afstand. Det er virkeligheden for præcisionsspringerne i Nordjysk Faldskærmsklub, som i disse dage bliver coachet af verdens bedste træner, tjekken Jiri Blaska. - De bedste i verden rammer prikken otte ud af 10 gange til VM, så god skal man være, fortæller Torben Glud, der er danmarksmester i disciplinen præcisionspring. Han og danskeren med flest udspring i rygsækken jubler over, at Jiri Blaska, der har utallige verdensmesterskaber stående på trofæhylden, hjælper med at forfine springernes evne til at ramme målet. - Han kan se det behov, hver enkelt springer har. Det er sjældent, at folk skal undervises ens. Han bedømmer, hvordan man er som person, hvordan man springer, og så tilrettelægger han hans briefing og hans coaching efter det, fortæller Mike Petersen, der er tidligere jægersoldat og nuværende springer på det militære udspringslandshold. Med 12.300 spring bag sig ved han godt, hvordan man kommer sikkert ned og rammer den lille prik. Alligevel sætter han stor pris på den tjekkiske træner. - Vi er helt vilde med ham, så det er helt perfekt, at han kan komme herop nordpå og træne vores landshold, siger Mike Petersen. Også nybegynderne nyder godt at verdensstjernens besøg. - Det er superfedt. Han ved virkelig, hvad han snakker om, og han har en fænomenal måde at forklare tingene på, siger Stefan Holebæk, der netop har rundet 100 spring og i dag lykkedes med at ramme målet, efter Jira Blaska havde hjulpet med teoriundervisning. Nordjysk Faldskærmsklub har godt 120 medlemmer på alle niveauer, der bliver coachet af supertræneren resten af weekenden.

Opsummering:
Landsholdsudspringerne i Nordjysk Faldskærmsklub bliver i weekenden undervist af verdens bedste træner.